Corona-testcentrene er på seneste blevet sværere at finde, men efter smittetallene er steget i Frederikshavn Kommune, er der nye testcentre på vej i Skagen.

Den lange kø med to meters afstand imellem hver borger har det seneste halvandet år været en fast del af hverdagen for mange. Høje smittetal og kravet om en negativ test for at kunne komme ud at spise, i biografen eller op at træne fik danskerne til at strømme til de mange testcentre. Nu, hvor mange borgere er vaccineret, og smittetallene ikke er så høje som i starten af pandemien, er testcentrene ikke nær så besøgte. De er derudover heller ikke så lette at finde længere. Det gør, at det kniber mere med at blive testet. Flere testcentre på vej, hvis smitten fortsætter med at stige Der er dog flere testcentre på vej. I Skagen har man nemlig valgt at få åbnet flere steder, hvor man kan blive testet. - Vi kan se, at smitten er stigende i Frederikshavn kommune, og derfor har vi valgt at åbne nogle flere teststeder i Skagen, så borgerne har mulighed for at blive testet, siger regionsrådsformand i Region Nordjylland, Ulla Astman (S). -	Da vi ved, at smitten i Skagen især sker på virksomheder, glæder det os, at Region Nordjylland har prioriteret, at der er testmuligheder også udenfor arbejdstid med tider både lørdag og søndag. Vi møder en enorm samarbejdsvilje og engagement fra virksomhederne i Skagen, der gør alt hvad de kan for at informere deres medarbejderne om muligheden for test. Det vil jeg virkelig gerne kvittere for. Så skal det også være nemt og tilgængeligt, siger borgmester i Frederikshavn Kommune, Birgit S. Hansen (S). Hvis smitten i Frederikshavn Kommune fortsætter med at stige, og samme stigning sker i andre kommuner, vil der komme flere testcentre, fortæller Ulla Astman til TV2 Nord. - Vi følger dagligt smittetallene for at se, om der skulle være udbrud rundt omkring, som der skal reageres på, og der er også hele tiden en kontakt om koordinering med både styrelsen og kommunerne, så vi er klar til at rykke, hvis der bliver behov for det, siger hun. Mange regner ikke med, at de har corona Udover at testcentrene kan have været sværere at finde, er der mange, som ikke lader sig teste, da de ikke regner med at have corona, når de er vaccineret, lyder det fra de praktiserende læger. - Folk tænker jo, når de er vaccineret, at så er det ikke corona, de har, siger Anders Beich, der er coronatalsperson for de praktiserende læger, til TV 2. Da 75 procent af befolkningen er færdigvaccineret, ser Allan Randrup Thomsen ikke en bekymring i det, da sygdommen sjældent rammer alvorligt. Han opfordrer dog alle med symptomer til at blive testet selvom man er vaccineret.